Halfmiljoen handtekeninge vir DA se #NoConfidence-petisieDie Demokratiese Alliansie (DA) het Donderdag gesê sy #NoConfidence-petisie teen pres. Jacob Zuma, wie se onlangse middernagtelike kabinetskommeling wye reaksie uitgelok het, is deur meer as 500 000 mense onderteken. Phumzile van Damme, DA-LP en nasionale woordvoerder vir die party, het gesê die DA het met dié petisie begin by noconfidence.co.za om die publiek aan te moedig om die mosie van wantroue teen die president te ondersteun. “Ons aktiviste en openbare verteenwoordigers loop ook van deur-tot-deur om Suid-Afrikaners aan te moedig om die petisie te ondersteun,” het sy gesê. “Die ondersteuning op grondvlak is oorweldigend, met so baie Suid-Afrikaners wat die petisie ondersteun en hul woede uitspreek teen Jacob Zuma se weiering om te bedank te midde van wydverspreide betogings.” Sy het gesê dit is ŉ bewys dat Suid-Afrikaners die DA en ander opposisiepartye ondersteun in hul veldtog dat die parlement Zuma sal afdank. “Dis duidelik dat die mense van Suid-Afrika geen vertroue het in Jacob Zuma nie. Die afgelope twee weke se betogings teen die president, en hierdie petisie, is ŉ teken dat Zuma moet gaan. Ons bedank die patriotiese Suid-Afrikaners wat Zuma se korrupsie, roekeloosheid en selfverryking verwerp.” Van Damme het bygevoeg die DA sal voortgaan met alle middele moontlik, petisies, parlementêre meganismes, regstappe en optogte “totdat Zuma weg is”. “Die president het die mense van Suid-Afrika verraai en ons land verkoop aan die Guptas, aan korrupte individue, wat hul eie belange najaag. “Wanneer die mosie van wantroue herskeduleer word in die parlement moet die ANC die regte besluit maak, hulself verneder en na die mense luister en Jacob Zuma uitstem. Dit is nou net die ANC wat in die weg staan van die wil van die mense.”